Boer Johan het kykers wéér warm onder die kraagBoer Johan (60) Foto: Verskaf Johan, die 60-jarige boer van Carolina in Mpumalanga, het kykers van die gewilde kykNET-werklikheidsreeks Boer soek ŉ vrou Donderdagaand vir ŉ tweede keer warm onder die kraag gehad. Kykers het na afloop van die negende episode uit dié reeks na sosiale media gestroom om Johan oor sy “kieskeurigheid” en “veeleisendheid” oor die kole te haal. Dit volg nadat duisende kykers verlede week hul misnoeë teenoor hom uitgespreek het nadat hy volgens kykers “beledigend” en “bombasties” opgetree het. Vurige kykers was veral ontsteld oor ŉ toneel waarin hy vir Christa, een van die vroue wat vir hom ingeskryf het, huis toe gestuur het enkele oomblikke nadat hy vir haar gesê het dat sy te veel wyn gedrink het. Kykers was dié keer ontsteld oor ŉ geraamde lys teen die muur in sy eetkamer waarop Johan onder meer aandui watter eienskappe sy ideale vrou moet besit. In dié episode vra Marinda hom uit oor dié foto teen die muur. “Daai wat jy geskryf het – het jy dit nou self onlangs geskryf?” vra sy. “Gaan dit oor wat jou ideaal is?” Johan antwoord dan: “[Ek het dit in] Februarie geskryf, voordat ek vir Boer soek ŉ vrou ingeskryf het.” Boer Johan (Foto: Donna Lewis) Johan verwys dan na sy tien minute gesprek met Marilyn waartydens sy hom gevra het presies waarna hy op soek is. Hy sê dan sy moet dáárdie eienskappe gaan lees. Ander opmerkings wat boer Johan deur die loop van die episode gemaak het wat kykers ook ontstel het, is onder meer dat Marinda “oordonderend” is. “Marinda vat verskriklik voortou,” het hy tydens ŉ een-tot-een onderhoud vir die kamera gesê. “Sy raak ŉ bietjie oordonderend teenoor die ander. Ek hou nie daarvan nie – dit val nie goed in my raamwerk nie. Ek sal wil hê dat sy bietjie moet terughou sodat die ander dames ook na vore kan kom. Dis asof sy hulle oordonder en dan verdwyn hulle in die agtergrond. [Maar] ek is steeds baie opgewonde en ek sien geweldig uit na môre. Ek het dieselfde verwagting wat ek in die begin gehad het: hieruit gaan iets groot en iets baie mooi kom,” sê hy dan vir die kamera. Johan het ook deur die loop van die aand gesê dat hy in dié stadium sy oog op een van die drie vroue het. “Daar is definitief vir my een persoon wat uitstaan bo die res – ons connect baie goed met mekaar. Ek kry die gevoel hier [in sy hart] as ek met haar praat. Daar’s ŉ warmte. Daar’s ŉ liedjie wat sê: ‘When I look into your eyes, you make my heart tumble.’ Ek voel in die stadium oor dié een so.” Kykers het op Boer soek ŉ vrou se amptelike Facebook-blad Johan se “ideale eienskappe” as “verkleinerend” beskryf. “Ek verstaan dat hy beperkte tyd het om ŉ besluit te maak en dat een verkeerde gevoel ŉ dame huis toe kan stuur – maar sjoe, hy is verkleinerend. As hy nie iemand as ŉ perfekte pasmaat sien nie, val hy haar karakter aan,” skryf Tanya Smith. “As iemand in sy 50’s is en nog steeds lysies opstel van hoe sy ideale vrou moet wees en praat van hoe sy in sy raamwerk moet inpas, het hy nog niks geleer of grootgeword nie. Liefde pas nie in ŉ raamwerk of op ŉ stuk papier in nie,” het Janina Schreuder laat hoor. “Agge nee! [Ek] het so gehoop verlede week was net ŉ onnadenkende glips, en hier gaan hy al weer! Nou is Marinda oordonderend. Nee dis wie hy is,” het Tokkie van der Linde geskryf. Kykers meen dié lysie gaan Johan nog ŉ lang tyd laat enkellopend wees. “Ek verwonder my oor sy lysie van voortreflikhede vir sy toekomstige vrou,” het Anli Jacobs gesê. “In Johan se raamwerk is nét plek vir Johan, en net Johan verstaan,” het Marthie du Plessis gesê.